VENDIM
Nr. 526, datë 17.6.2015

PËR DISA NDRYSHIME DHE SHTESA NË VENDIMIN NR. 321, DATË 28.5.2014, TË KËSHILLIT TË MINISTRAVE, “PËR SIGURINË NË DET, PLAZHE, NË UJËRAT E BRENDSHME NË THELLËSI TË TERRITORIT DHE GJATË USHTRIMIT TË SPORTEVE UJORE”, TË NDRYSHUAR

Në mbështetje të nenit 100 të Kushtetutës, të ligjit nr. 9251, datë 8.7.2004, “Kodi Detar i Republikës së Shqipërisë”, të ligjit nr. 9861, datë 24.1.2008, “Për kontrollin dhe mbikëqyrjen e kufirit shtetëror”, të ndryshuar, të nenit 4/a, të ligjit nr. 8663, datë 18.9.2000, “Për regjistrimin, klasifikimin, mënyrën e përdorimit dhe kontrollin e mjeteve lundruese me motor me tonazh nën 20 NT”, të ndryshuar, të ligjit nr. 8652, datë 31.7.2000, “Për organizimin dhe funksionimin e qeverisjes vendore”, të ndryshuar, të nenit 3, të ligjit nr. 8905, datë 6.6.2002, “Për mbrojtjen e mjedisit detar nga ndotja dhe dëmtimi”, të ndryshuar, të ligjit nr. 10431, datë 9.6.2011, “Për mbrojtjen e mjedisit”, dhe të ligjit nr. 9734, datë 14.5.2007, “Për turizmin”, të ndryshuar, me propozimin e ministrit të Zhvillimit Ekonomik, Turizmit, Tregtisë dhe Sipërmarrjes, Këshilli i Ministrave

VENDOSI:

I. Në vendimin nr. 321, datë 28.5.2014, të Këshillit të Ministrave, të ndryshuar, bëhen këto ndryshime dhe shtesa:


1. Në pikën 3, të kreut I, “Dispozita të përgjithshme”, bëhen ndryshimet dhe shtesat e mëposhtme:
a) Shkronjat “a” dhe “c” ndryshohen, si më poshtë vijon:
“a) “Plazh publik” është pronë ekskluzive e shtetit, e hapur për përdorim publik, me ose pa autorizim të pushtetit vendor, në përputhje me aktet ligjore dhe/ose nënligjore në fuqi, dhe që ofron mjete minimale për përdorim me kushtet e sigurisë dhe të higjienës.
...
c) “Plazh i autorizuar” janë ato zona të plazheve, që janë të autorizuara e të hapura për përdorim publik dhe që ofrojnë mjete minimale për përdorim, me kushtet e sigurisë dhe të higjienës.”.
b) Në fund të shkronjës “ç” shtohet fjalia, me këtë përmbajtje:
“Njësia “Stacion plazhi”” nuk mund të ofrojë shërbim restoranti ose shërbim diskoje.”.
c) Pas shkronjës “k” shtohet shkronja “l”, me këtë përmbajtje:
“l) “Rrugë kalimi”, rruga për të cilën subjektet private, që shfrytëzojnë plazhin publik me autorizim të pushtetit vendor, si dhe subjektet mbajtëse të titullit të pronësisë së pronës pranë plazhit publik, kanë detyrimin ta ndërtojnë atë për kalimin e individëve midis plazhit publik dhe rrugës publike.”.
2. Në kreun II, “Detyrimet e institucioneve përgjegjëse”, bëhen ndryshimi dhe shtesa e mëposhtme:
a)  Shkronja “c”, e pikës 2, ndryshohet, si më poshtë vijon:
“c) Plazhet, që nuk janë përmendur në shtojcën A-1, nuk mund të jenë objekt autorizimi, por janë të lira për përdorim nga publiku i gjerë dhe nuk mund të pretendohen nga asnjë person i tretë.”.
b) Pas pikës 5 shtohet pika 5.1, me këtë përmbajtje:
“5.1. Asnjë subjekt privat nuk mund të ndalojë apo të kufizojë, në asnjë formë dhe në asnjë kohë, kalimin e publikut në rrugët që lidhin rrugën publike me plazhin publik. Subjektet, pronarë të pronës pranë plazhit publik, kanë detyrimin për të krijuar kushtet e kalimit lirisht të publikut dhe moscenimin në ndonjë formë të kësaj të drejte.
Në rastin e bllokimit të rrugëve ekzistuese nga subjektet mbajtëse të titullit të ligjshëm të pronësisë së pronës pranë plazhit publik apo çdo subjekt tjetër pretendues, të merren masa të menjëhershme për lirimin e këtyre rrugëve vullnetarisht nga këto subjekte ose të ndërtimit të rrugëve të reja, me parametrat e duhur për të mundësuar aksesin e publikut në plazh.”. 
3. Pas pikës 3, të kreut IV, “Dispozita të fundit”, shtohet pika 3.1, me këtë përmbajtje:
“3.1. Në rast konstatimi të mospërmbushjes së kritereve të parashikuara në këtë vendim nga ana e subjektit, që ushtron aktivitetin e stacionit të plazhit, Agjencia Kombëtare e Bregdetit ka të drejtë të kërkojë anulimin e e kontratës së lidhur si dhe të autorizimit të marrë nga subjekti për ushtrimin e aktivitetit “Stacion plazhi”.”.
4. Në shtojcën A-1, që i bashkëlidhet vendimit, pas numrit rendor 94 shtohen “Plazhet e Ksamilit”, me numrat rendorë nga 95-105, plazhet e Palasës dhe Rrugëve të Bardha, me numrat rendorë 106-107, sipas listës bashkëlidhur këtij vendimi.
5.   Në fund të shtojcës B-3, që i bashkëlidhet vendimit, shtohet një paragraf, me këtë përmbajtje:
“Në hapësirën e plazhit të marrë në përdorim për ushtrimin e aktivitetit “Stacion plazhi”, subjekti i autorizuar për të ushtruar këtë aktivitet nuk mund të kryejë punime të tilla, si: gërmime, depozitime inertesh, ndërtim platformash betoni ose strukturash të ngjashme, të cilat nuk janë sezonale.”.
II. Ngarkohen Ministria e Zhvillimit Ekonomik, Turizmit, Tregtisë dhe Sipërmarrjes dhe Agjencia Kombëtare e Bregdetit për zbatimin e këtij  vendimi.
Ky vendim hyn në fuqi pas botimit në Fletoren Zyrtare. 
KRYEMINISTRI
Edi Rama

SHTOJCA A
A-1

Plazhet e Ksamilit:
95. Pasqyrat     			(Ksamil)                                             
96. Pulëbardhat  	 		(Ksamil)                         
97. Gjiri i Hartës  			(Ksamil)                                         
98. Gjiri i Baxhos			(Ksamil 1)          
99. Plazhi 				(Ksamil 2)                           
100. Gjiri Poda 			(Ksamil 3)
101. Plazhi i Guvave 		(Ksamil 4)
102. Plazhi 4 Ishujt 			(Ksamil 5)        
103. Plazhi Gjiri Bora- Bora 		(Ksamil 6)       
104. Plazhi i Ksamilit  		(Ksamil 7)                              
105. Gjiri i Varkave  			(Ksamil 8)                               
106. Plazhi i Palasës
107. Plazhi i Rrugëve të Bardha

